Book of Shu 09

蜀書九　　董劉馬陳董呂傳第九 Shu Book 9: Biographies of Dong, Liu, Ma, Chen, Dong, and Lü

董和 Dong He
董和字幼宰，南郡枝江人也，其先本巴郡江州人. 漢末，和率宗族西遷，益州牧劉璋以為牛鞞、音髀. 江原長、成都令. 蜀土富實，時俗奢侈，貨殖之家，侯服玉食，婚姻葬送，傾家竭產. 和躬率以儉，惡衣蔬食，防遏逾僭，為之軌制，所在皆移風變善，畏而不犯. 然縣界豪強憚和嚴法，說璋轉和為巴東屬國都尉. 吏民老弱相攜乞留和者數千人，璋聽留二年，還遷益州太守，其清約如前. 與蠻夷從事，務推誠心，南土愛而信之.

先主定蜀，徵和為掌軍中郎將，與軍師將軍諸葛亮並署左將軍大司馬府事，獻可替否，共為歡交. 自和居官食祿，外牧殊域，內幹機衡，二十餘年，死之日家無儋石之財. 亮後為丞相，教與群下曰：「夫參署者，集眾思廣忠益也. 若遠小嫌，難相違覆，曠闕損矣. 違覆而得中，猶棄弊蹻而獲珠玉. 然人心苦不能盡，惟徐元直處茲不惑，又董幼宰參署七年，事有不至，至於十反，來相啟告. 苟能慕元直之十一，幼宰之殷勤，有忠於國，則亮可少過矣. 」又曰：「昔初交州平，屢聞得失，後交元直，勤見啟誨，前參事於幼宰，每言則盡，後從事於偉度，數有諫止；雖姿性鄙暗，不能悉納，然與此四子終始好合，亦足以明其不疑於直言也. 」其追思和如此. 偉度者，姓胡，名濟，義陽人. 為亮主簿，有忠藎之效，故見褒述. 亮卒，為中典軍，統諸軍，封成陽亭侯，遷中監軍前將軍，督漢中，假節領兗州刺史，至右驃騎將軍. 濟弟博，曆長水校尉尚書.

劉巴 Liu Ba
劉巴字子初，零陵烝陽人也. 少知名，零陵先賢傳曰：巴祖父曜，蒼梧太守. 父祥，江夏太守、蕩寇將軍. 時孫堅舉兵討董卓，以南陽太守張咨不給軍糧，殺之. 祥與同心，南陽士民由此怨祥，舉兵攻之，與戰，敗亡. 劉表亦素不善祥，拘巴，欲殺之，數遣祥故所親信人密詐謂巴曰：「劉牧欲相危害，可相隨逃之. 」如此再三，巴輒不應. 具以報表，表乃不殺巴. 年十八，郡署戶曹史主記主簿. 劉先（主）欲遣周不疑就巴學，巴答曰：「昔游荊北，時涉師門，記問之學，不足紀名，內無楊硃守靜之術，外無墨翟務時之風，猶天之南箕，虛而不用. 賜書乃欲令賢甥摧鸞鳳之豔，遊燕雀之宇，將何以啟明之哉？愧於'有若無，實若虛'，何以堪之！」荊州牧劉表連辟，及舉茂才，皆不就. 表卒，曹公征荊州. 先主奔江南，荊、楚群士從之如雲，而巴北詣曹公. 曹公辟為掾，使招納長沙、零陵、桂陽. 零陵先賢傳曰：曹公敗於烏林，還北時，欲遣桓階，階辭不如巴. 巴謂曹公曰：「劉備據荊州，不可也. 」公曰：「備如相圖，孤以六軍繼之也. 」會先主略有三郡，巴不得反使，遂遠適交阯，零陵先賢傳雲：巴往零陵，事不成，欲遊交州，道還京師. 時諸葛亮在臨烝，巴與亮書曰：「乘危歷險，到值思義之民，自與之眾，承天之心，順物之性，非餘身謀所能勸動. 若道窮數盡，將讬命於滄海，不復顧荊州矣. 」亮追謂曰：「劉公雄才蓋世，據有荊土，莫不歸德，天人去就，已可知矣. 足下欲何之？」巴曰：「受命而來，不成當還，此其宜也. 足下何言邪！」先主深以為恨.

巴複從交阯至蜀. 零陵先賢傳曰：巴入交阯，更姓為張. 與交阯太守士谿計議不合，乃由牂牁道去. 為益州郡所拘留，太守欲殺之. 主簿曰：「此非常人，不可殺也. 」主簿請自送至州，見益州牧劉璋，璋父焉昔為巴父祥所舉孝廉，見巴驚喜，每大事輒以咨訪. 臣松之案：劉焉在漢靈帝時已經宗正太常，出為益州牧，祥始以孫堅作長沙時為江夏太守，不得舉焉為孝廉，明也. 俄而先主定益州，巴辭謝罪負，先主不責. 零陵先賢傳曰：璋遣法正迎劉備，巴諫曰：「備，雄人也，入必為害，不可內也. 」既入，巴複諫曰：「若使備討張魯，是放虎於山林也. 」璋不聽. 巴閉門稱疾. 備攻成都，令軍中曰：「其有害巴者，誅及三族. 」及得巴，甚喜. 而諸葛孔明數稱薦之，先主辟為左將軍西曹掾. 零陵先賢傳曰：張飛嘗就巴宿，巴不與語，飛遂忿恚. 諸葛亮謂巴曰：「張飛雖實武人，敬慕足下. 主公今方收合文武，以定大事；足下雖天素高亮，宜少降意也. 」巴曰：「大丈夫處世，當交四海英雄，如何與兵子共語乎？」備聞之，怒曰：「孤欲定天下，而子初專亂之. 其欲還北，假道於此，豈欲成孤事邪？」備又曰：「子初才智絕人，如孤，可任用之，非孤者難獨任也. 」亮亦曰：「運籌策於帷幄之中，吾不如子初遠矣！若提枹鼓，會軍門，使百姓喜勇，當與人議之耳. 」初攻劉璋，備與士眾約：「若事定，府庫百物，孤無預焉. 」及拔成都，士眾皆舍干戈，赴諸藏競取寶物. 軍用不足，備甚憂之. 巴曰：「易耳，但當鑄直百錢，平諸物賈，令吏為官巿. 」備從之，數月之間，府庫充實. 建安二十四年，先主為漢中王，巴為尚書，後代法正為尚書令. 躬履清儉，不治產業，又自以歸附非素，懼見猜嫌，恭默守靜，退無私交，非公事不言. 零陵先賢傳曰：是時中夏人情未一，聞備在蜀，四方延頸. 而備銳意欲即真，巴以為如此示天下不廣，且欲緩之. 與主簿雍茂諫備，備以他事殺茂，由是遠人不復至矣. 先主稱尊號，昭告於皇天上帝后土神祇，凡諸文誥策命，皆巴所作也. 章武二年卒. 卒後，魏尚書僕射陳群與丞相諸葛亮書，問巴消息，稱曰劉君子初，甚敬重焉. 零陵先賢傳曰：輔吳將軍張昭嘗對孫權論巴褊厄，不當拒張飛太甚. 權曰：「若令子初隨世沈浮，容悅玄德，交非其人，何足稱為高士乎？」

馬良 Ma Liang
馬良字季常，襄陽宜城人也. 兄弟五人，並有才名，鄉里為之諺曰：「馬氏五常，白眉最良. 」良眉中有白毛，故以稱之. 先主領荊州，辟為從事. 及先主入蜀，諸葛亮亦從後往，良留荊州，與亮書曰：「聞雒城已拔，此天祚也. 尊兄應期贊世，配業光國，魄兆見矣. 臣松之以為良蓋與亮結為兄弟，或相與有親；亮年長，良故呼亮為尊兄耳. 夫變用雅慮，審貴垂明，於以簡才，宜適其時. 若乃和光悅遠，邁德天壤，使時閑於聽，世服於道，齊高妙之音，正鄭、衛之聲，並利於事，無相奪倫，此乃管弦之至，牙、曠之調也. 雖非鍾期，敢不擊節！」先主辟良為左將軍掾.

後遣使吳，良謂亮曰：「今銜國命，協穆二家，幸為良介於孫將軍. 」亮曰：「君試自為文. 」良即為草曰：「寡君遣掾馬良通聘繼好，以紹昆吾、豕韋之勳. 其人起士，荊楚之令，鮮於造次之華，而有克終之美，原降心存納，以慰將命. 」權敬待之.

先主稱尊號，以良為侍中. 及東征吳，遣良入武陵招納五溪蠻夷，蠻夷渠帥皆受印號，咸如意指. 會先主敗績於夷陵，良亦遇害. 先主拜良子秉為騎都尉.

良弟謖，字幼常，以荊州從事隨先主入蜀，除綿竹成都令、越雋太守. 才器過人，好論軍計，丞相諸葛亮深加器異. 先主臨薨謂亮曰：「馬謖言過其實，不可大用，君其察之！」亮猶謂不然，以謖為參軍，每引見談論，自晝達夜. 襄陽記曰：建興三年，亮征南中，謖送之數十裏. 亮曰：「雖共謀之歷年，今可更惠良規. 」謖對曰：「南中恃其險遠，不服久矣，雖今日破之，明日複反耳. 今公方傾國北伐以事強賊. 彼知官勢內虛，其叛亦速. 若殄盡遺類以除後患，既非仁者之情，且又不可倉卒也. 夫用兵之道，攻心為上，攻城為下，心戰為上，兵戰為下，原公服其心而已. 」亮納其策，赦孟獲以服南方. 故終亮之世，南方不敢複反.

建興六年，亮出軍向祁山，時有宿將魏延、吳壹等，論者皆言以為宜令為先鋒，而亮違眾拔謖，統大眾在前，與魏將張郃戰於街亭，為郃所破，士卒離散. 亮進無所據，退軍還漢中. 謖下獄物故，亮為之流涕. 良死時年三十六，謖年三十九. 襄陽記曰：謖臨終與亮書曰：「明公視謖猶子，謖視明公猶父，原深惟殛鯀興禹之義，使平生之交不虧於此，謖雖死無恨於黃壤也. 」于時十萬之眾為之垂涕. 亮自臨祭，待其遺孤若平生. 蔣琬後詣漢中，謂亮曰：「昔楚殺得臣，然後文公喜可知也. 天下未定而戮智計之士，豈不惜乎！」亮流涕曰：「孫武所以能制勝於天下者，用法明也. 是以楊幹亂法，魏絳戮其僕. 四海分裂，兵交方始，若複廢法，何用討賊邪！」習鑿齒曰：諸葛亮之不能兼上國也，豈不宜哉！夫晉人規林父之後濟，故廢法而收功；楚成闇得臣之益己，故殺之以重敗. 今蜀僻陋一方，才少上國，而殺其俊傑，退收駑下之用，明法勝才，不師三敗之道，將以成業，不亦難乎！且先主誡謖之不可大用，豈不謂其非才也？亮受誡而不獲奉承，明謖之難廢也. 為天下宰匠，欲大收物之力，而不量才節任，隨器付業；知之大過，則違明主之誡，裁之失中，即殺有益之人，難乎其可與言智者也.

陳震 Chen Zhen
陳震字孝起，南陽人也. 先主領荊州牧，辟為從事，部諸郡，隨先主入蜀. 蜀既定，為蜀郡北部都尉，因易郡名，為汶山太守，轉在犍為. 建興三年，入拜尚書，遷尚書令，奉命使吳. 七年，孫權稱尊號，以震為衛尉，賀權踐阼，諸葛亮與兄瑾書曰：「孝起忠純之性，老而益篤，及其贊述東西，歡樂和合，有可貴者. 」震入吳界，移關候曰：「東之與西，驛使往來，冠蓋相望，申盟初好，日新其事. 東尊應保聖祚，告燎受符，剖判土宇，天下回應，各有所歸. 於此時也，以同心討賊，則何寇不滅哉！西朝君臣，引領欣賴. 震以不才，得充下使，奉聘敘好，踐界踴躍，入則如歸. 獻子適魯，犯其山諱，春秋譏之. 望必啟告，使行人睦焉. 即日張旍誥眾，各自約誓. 順流漂疾，國典異制，懼或有違，幸必斟誨，示其所宜. 」震到武昌，孫權與震升壇歃盟，交分天下：以徐、豫、幽、青屬吳，並、涼、冀、兗屬蜀，其司州之土，以函谷關為界. 震還，封城陽亭侯. 九年，都護李平坐誣罔廢；諸葛亮與長史蔣琬、侍中董允書曰：「孝起前臨至吳，為吾說正方腹中有鱗甲，鄉黨以為不可近. 吾以為鱗甲者但不當犯之耳，不圖複有蘇、張之事出於不意. 可使孝起知之. 」十三年，震卒. 子濟嗣.

董允 Dong Yun
董允字休昭，掌軍中郎將和之子也. 先主立太子，允以選為舍人，徙洗馬. 後主襲位，遷黃門侍郎. 丞相亮將北征，住漢中，慮後主富於春秋，硃紫難別，以允秉心公亮，欲任以宮省之事. 上疏曰：「侍中郭攸之、費禕、侍郎董允等，先帝簡拔以遺陛下，至於斟酌規益，進盡忠言，則其任也. 愚以為宮中之事，事無大小，悉以咨之，必能裨補闕漏，有所廣益. 若無興德之言，則戮允等以彰其慢. 」亮尋請禕為參軍，允遷為侍中，領虎賁中郎將，統宿衛親兵. 攸之性素和順，備員而已. 楚國先賢傳曰：攸之，南陽人，以器業知名於時. 獻納之任，允皆專之矣. 允處事為防制，甚盡匡救之理. 後主常欲采擇以充後宮，允以為古者天子後妃之數不過十二，今嬪嬙已具，不宜增益，終執不聽. 後主益嚴憚之. 尚書令蔣琬領益州刺史，上疏以讓費禕及允，又表「允內侍歷年，翼贊王室，宜賜爵土以褒勳勞. 」允固辭不受. 後主漸長大，愛宦人黃皓. 皓便辟佞慧，欲自容入. 允常上則正色匡主，下則數責於皓. 皓畏允，不敢為非. 終允之世，皓位不過黃門丞.

允嘗與尚書令費禕、中典軍胡濟等共期游宴，嚴駕已辦，而郎中襄陽董恢詣允脩敬. 恢年少官微，見允停出，逡巡求去，允不許，曰：「本所以出者，欲與同好游談也，今君已自屈，方展闊積，舍此之談，就彼之宴，非所謂也. 」乃命解驂，禕等罷駕不行. 其守正下士，凡此類也. 襄陽記曰：董恢字休緒，襄陽人. 入蜀，以宣信中郎副費禕使吳. 孫權嘗大醉問禕曰：「楊儀、魏延，牧豎小人也. 雖嘗有鳴吠之益於時務，然既已任之，勢不得輕，若一朝無諸葛亮，必為禍亂矣. 諸君憒憒，曾不知防慮於此，豈所謂貽厥孫謀乎？」禕愕然四顧視，不能即答. 恢目禕曰：「可速言儀、延之不協起於私忿耳，而無黥、韓難禦之心也. 今方掃除強賊，混一區夏，功以才成，業由才廣，若舍此不任，防其後患，是猶備有風波而逆廢舟楫，非長計也. 」權大笑樂. 諸葛亮聞之，以為知言. 還未滿三日，辟為丞相府屬，遷巴郡太守. 臣松之案：漢晉春秋亦載此語，不雲董恢所教，辭亦小異，此二書俱出習氏而不同若此. 本傳雲「恢年少官微」，若已為丞相府屬，出作巴郡，則官不微矣. 以此疑習氏之言為不審的也. 延熙六年，加輔國將軍. 七年，以侍中守尚書令，為大將軍費禕副貳. 九年，卒. 華陽國志曰：時蜀人以諸葛亮、蔣琬、費禕及允為四相，一號四英也.

陳祗代允為侍中，與黃皓互相表裏，皓始預政事. 祗死後，皓從黃門令為中常侍、奉車都尉，操弄威柄，終至覆國. 蜀人無不追思允. 及鄧艾至蜀，聞皓奸險，收閉，將殺之，而皓厚賂艾左右，得免.

祗字奉宗，汝南人，許靖兄之外孫也. 少孤，長於靖家. 弱冠知名，稍遷至選曹郎，矜厲有威容. 多技藝，挾數術，費禕甚異之，故超繼允內侍. 呂乂卒，祗又以侍中守尚書令，加鎮軍將軍，大將軍姜維雖班在祗上，常率眾在外，希親朝政. 祗上承主指，下接閹豎，深見信愛，權重於維. 景耀元年卒，後主痛惜，發言流涕，乃下詔曰：「祗統職一紀，柔嘉惟則，幹肅有章，和義利物，庶績允明. 命不融遠，朕用悼焉. 夫存有令問，則亡加美諡，諡曰忠侯. 」賜子粲爵關內侯，拔次子裕為黃門侍郎. 自祗之有寵，後主追怨允日深，謂為自輕，由祗媚茲一人，皓構間浸潤故耳. 允孫宏，晉巴西太守. 臣松之以為陳群子泰，陸遜子抗，傳皆以子系父，不別載姓，及王肅、杜恕、張承、顧劭之流，莫不皆然，惟董允獨否，未詳其意，當以允名位優重，事蹟逾父故邪？夏侯玄、陳表並有騂角之美，而亦如泰者，魏書總名此卷雲諸夏侯曹傳，故不復稍加品藻. 陳武與表俱至偏將軍，以位不相過故也.

呂乂 Lü Yi
呂乂字季陽，南陽人也. 父常，送故將（軍）劉焉入蜀，值王路隔塞，遂不得還. 乂少孤，好讀書鼓琴. 初，先主定益州，置鹽府校尉，較鹽鐵之利，後校尉王連請乂及南陽杜祺、南鄉劉幹等並為典曹都尉. 乂遷新都、綿竹令，乃心隱恤，百姓稱之，為一州諸城之首. 遷巴西太守. 丞相諸葛亮連年出軍，調發諸郡，多不相救，乂募取兵五千人詣亮，慰喻檢制，無逃竄者. 徙為漢中太守，兼領督農，供繼軍糧. 亮卒，累遷廣漢、蜀郡太守. 蜀郡一都之會，戶口眾多，又亮卒之後，士伍亡命，更相重冒，奸巧非一. 乂到官，為之防禁，開喻勸導，數年之中，漏脫自出者萬餘口. 後入為尚書，代董允為尚書令，眾事無留，門無停賓. 乂曆職內外，治身儉約，謙靖少言，為政簡而不煩，號為清能；然持法刻深，好用文俗吏，故居大官，名聲損於郡縣. 延熙十四年卒. 子辰，景耀中為成都令. 辰弟雅，謁者. 雅清厲有文才，著格論十五篇.

杜祺曆郡守監軍大將軍司馬，劉幹官至巴西太守，皆與乂親善，亦有當時之稱，而儉素守法，不及於乂.

評曰：董和蹈羔羊之素，劉巴履清尚之節，馬良貞實，稱為令士，陳震忠恪，老而益篤，董允匡主，義形於色，皆蜀臣之良矣. 呂乂臨郡則垂稱，處朝則被損，亦黃、薛之流亞矣.